  Майя Бывальцева Южтолэзе Ижкарын кылъёсъя фестиваль ортчытыны малпало. Радъясез Удмурт кун университетысь Удмурт кылосбуръя, финно-угроведениея но журналистикая институтлэн тодосъя огазеяськонэз луоз. Ивортодэтъя «Удмуртия» агентстволы со сярысь вераз институтын дышетскись, огазеяськонлэн ёзчиез Анна Кадрова. Солэн верамезъя, фестиваль — со кылъёс но кылдытон сярысь лулчеберет но югдытон ужрад, кудӥз пӧртэм аресъем адямиос понна радъяське. Фестиваль дыръя спикеръёс 40 минут куспын радъяло урок-презентация, кудаз тодонъёссэс шараяло аудиторилы. Огдыре ортчозы трос презентациос, соин ик вань луонлык бырйыны. Озьы ик таяз арын тыршом радъяны пӧртэм мастер-классъёс Анна КадроваСолэн верамезъя, мастер-классъёс нырысь ик нылпиослы чакламын луозы. Кылсярысь, театр, творчествоя ужрадъёс, книгаосын адӟытонъёс но мукет. Фестивалез радъяны озьы ик юрттэ кылысь кылэ берыктӥсьёслэн «Берыктон луд» клубзы. Интыез пумын вераськемын ӧвӧл на. «Тыршомы вуоно арняе ваньзэ соглаштыны», — пусйиз Анна Кадрова. Тодэ вайытом, кылем арын толсуре Удмурт кун университетысь Удмурт кылосбуръя, финно-угроведениея но журналистикая институтын кыкетӥ курсын дышетскисьёс Анна Кадрова но Анастасия Пивоварова Москваын кылъёсъя XII калыккуспо фестивальын удмурт кылэн тодматӥзы. Тегъёс: Мерлык Дышетон Ижкар Удмуртия фестиваль удмурткыл  